กลุ่ม ปตท. ขานรับนโยบายรัฐ ตรึงราคาพลังงาน มอบของขวัญประชาชนช่วงปีใหม่ โดยตรึงราคาน้ำมันทุกชนิดเป็นเวลา 11 วัน
นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ ปตท. กล่าวว่า ในช่วงเทศกาลปีใหม่ กลุ่ม ปตท. ขานรับนโยบายรัฐบาล และช่วยลดผลกระทบจากสถานการณ์โควิด-19 ด้วยการลดภาระค่าใช้จ่ายด้านพลังงาน ขยายระยะเวลาการคงราคาก๊าซธรรมชาติ หรือ NGV และลดค่าซื้อก๊าซหุงต้ม หรือ LPG แก่กลุ่มร้านค้า หาบเร่ แผงลอยอาหาร ที่เป็นผู้มีรายได้น้อยตามบัตรสวัสดิการแห่งรัฐ ทั้งนี้กลุ่ม ปตท. คงราคาขายปลีกก๊าซธรรมชาติ NGV ไว้ที่ 15.59 บาทต่อกิโลกรัม ตั้งแต่วันที่ 1 มกราคม 2565 ถึงวันที่ 15 กุมภาพันธ์ 2565 นอกจากนี้ ยังได้ขยายระยะเวลาการสนับสนุนส่วนลดค่าซื้อก๊าซหุงต้ม (LPG) แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐ จำนวนเงิน 100 บาทต่อคนต่อเดือน ต่อไป อีก 1 เดือน ตั้งแต่วันที่ 1 มกราคม จนถึงวันที่ 31 มกราคม 2565 โดย ปตท. ให้การสนับสนุนส่วนลดค่าซื้อก๊าซหุงต้ม (LPG) แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐตั้งแต่เดือนตุลาคม 2562 เป็นต้นมาทั้งนี้ ตลอดช่วงเทศกาลปีใหม่ สถานีบริการน้ำมัน พีทีที สเตชั่น โดย บริษัท ปตท. น้ำมันและการค้าปลีก จำกัด (มหาชน) พร้อมให้บริการตลอดเส้นทางเดินทาง และจะคงราคาขายปลีกน้ำมันทุกชนิดตลอด 11 วัน ตั้งแต่วันที่ 25 ธันวาคม 2564 ถึงวันที่ 4 มกราคม 2565